Diari Oficial de la Generalitat Valenciana


Sumari del DOGV 3051, del 06-08-1997 (1997/9176)

RESOLUCIÓ de 10 de juliol de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana, a través de l'Agència Valenciana del Turisme, i l'Ajuntament d'Alacant, per a la realització del Palau de Congressos de la ciutat d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3051

Data del DOGV
:   06-08-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/9176


Data del document
:   10-07-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 10 de juliol de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana, a través de l'Agència Valenciana del Turisme, i l'Ajuntament d'Alacant, per a la realització del Palau de Congressos de la ciutat d'Alacant.  
Subscrit, després de la tramitació prèvia reglamentària, entre la Generalitat Valenciana (a través de l'Agència Valenciana del Turisme) i l'Ajuntament d'Alacant, el dia 11 d'abril de 1997, un Conveni Marc de col·laboració per a la realització del Palau de Congressos de la ciutat d'Alacant, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0395/97, i que figura com a annex d'aquesta resolució.  
València, 10 de juliol de 1997.- La sotssecretària del Secretariat del Govern i Relacions amb les Corts.  
Conveni marc de col·laboració entre la Generalitat Valenciana, a través de l'Agència Valenciana del Turisme, i l'Ajuntament d'Alacant per a la realització del Palau de Congressos de la ciutat d'Alacant  
A la ciutat d'Alacant, 11 d'abril de 1997, sota la presidència del Molt Honorable President de la Generalitat Valenciana, el senyor Eduardo Zaplana Hernández-Soro,  
Reunits  
D'una part, el senyor Roc Gregori Aznar, en condició de president executiu de l'Agència Valenciana del Turisme, i en ús de les facultats que li confereix el Decret 45/1996, de 25 de març, del Govern Valencià, i amb domicili a efectes d'aquest document a la seu de l'Agència Valenciana del Turisme, situada a l'avinguda d'Aragó, 30 de la ciutat de València.  
I d'una altra, el senyor Luis Díaz Alperi, alcalde-president de l'Ajuntament d'Alacant, en ús de les facultats que li correspon segons acord plenari adoptat, i amb domicili a efectes d'aquest document a Alacant, plaça de l'Ajuntament, 1.  
Manifesten  
I. Que tant per a la Generalitat Valenciana, a través de l'Agència Valenciana del Turisme, com per a l'Ajuntament d'Alacant, es considera prioritària i d'interès principal, dotar la ciutat d'Alacant d'un palau de congressos, que contribuesca a completar la infraestructura cultural, econòmica i turística d'aquest municipi.  
II. Que l'Ajuntament d'Alacant té previst l'emplaçament de la dita infraestructura en la falda del Mont Benacantil, en la part que recau a la prolongació de l'avinguda d'Alfons el Savi.  
III. Que per tal d'articular la recíproca col·laboració en l'actuació consistent en l'elaboració del projecte del Palau de Congressos d'Alacant, com també en la seua construcció, ambdues parts, en la representació que ostenten, reconeixent-se recíprocament capacitat jurídica i d'obrar suficient per a aquest acte, atorguen aquest conveni marc de col·laboració, que es regirà d'acord amb les següents,   
Clàusules  
Primera. Objecte del conveni  
Consisteix, l'objecte d'aquest conveni, en l'elaboració d'estudis, la redacció de projectes, com la pròpia promoció, construcció i execució d'un palau de congressos a la ciutat d'Alacant que s'ubicarà en la falda del Mont Benacantil, en la part que recau a la prolongació de l'avinguda d'Alfons el Savi en la dita ciutat d'Alacant.  
Segona. Fases d'execució  
Aquest conveni s'executarà d'acord amb les fases d'execució següents:  
A). Fase preparatòria o de projecte. Aquesta fase comprèn les actuacions preparatòries per a la redacció del projecte, tal com estudis, selecció de tècnics o equip redactor del projecte, redacció del projecte o projectes d'obra, com també les que es concreten en la clàusula tercera d'aquest conveni.  
B). Fase de construcció. Aquesta fase s'estén des de l'inici del procediment de contractació de les obres projectades fins l'acabament d'aquestes, comprenent la pròpia execució i construcció del projecte.  
Tercera. Concrecions de la fase preparatòria o de projecte  
1). Actuacions que comprèn:  
a) Estudi de necessitats i de determinació dels paràmetres tècnics, funcionals i d'ús que haja de reunir el Palau de Congressos d'Alacant.  
b) Estudis geotècnics del terreny, de planificació urbanística i de connexió amb les infraestructures urbanístiques i altres sistemes dotacionals existents en la zona on s'ubicarà el Palau de Congressos.  
c) Selecció i adjudicació de la contractació per a la redacció del projecte bàsic i d'execució del Palau de Congressos de la ciutat d'Alacant.  
d) Presentació pública del projecte, exposició d'aquest i maquetes.  
e) Qualssevol altres actuacions que es consideren necessàries o convenients per al millor desenvolupament i execució de les accions que preveu aquest conveni.  
Les actuacions mencionades anteriorment seran contractades per l'Ajuntament d'Alacant, el qual facilitarà un exemplar de cada estudi o projecte que es realitze a l'Agència Valenciana del Turisme. Així mateix es garantirà la participació de l'Agència Valenciana del Turisme en el procés de selecció i adjudicació de la redacció del projecte bàsic i d'execució.  
2). Aportació financera.  
L'Agència Valenciana del Turisme destinarà per a les actuacions previstes en aquest conveni, durant l'exercici de 1997, un import màxim de cent milions de pessetes (674.176.664 PTA) amb càrrec als seus propis pressupostos. El dit import màxim serà aplicat a les actuacions que preveu l'apartat anterior, segons les certificacions i altra documentació justificativa que a tal efecte aporte l'Ajuntament d'Alacant.  
En el supòsit que les actuacions es prolongaren durant l'exercici pressupostari de 1998, l'aportació de l'Agència Valenciana del Turisme s'efectuarà amb càrrec als pressupostos del mencionat exercici de 1998, d'acord amb el que establesca la respectiva llei de pressupostos per a l'esmentat exercici.  
No obstant l'anterior, si durant l'exercici de 1997 finalitzaren les actuacions o aparegueren noves necessitats que originaren un major cost al previst, l'Agència Valenciana del Turisme efectuarà els tràmits necessaris per tal d'ampliar els crèdits inicialment previstos. Aquelles actuacions o costos d'aquestes que excedesquen del que preveu aquest conveni i que no puguen ser finançades per l'Agència Valenciana del Turisme, seran finançades per l'Ajuntament d'Alacant.  
El lliurament dels crèdits corresponents a l'exercici de 1997 per part de l'Agència Valenciana del Turisme a l'Ajuntament d'Alacant, s'efectuarà segons el que preveu l'article 47 bis del Text Refós de la Llei d'Hisenda Pública de la Generalitat Valenciana i es transferirà la quantitat de quinze milions de pessetes (49.113.960 PTA) dins d'un termini de 60 dies a partir de l'atorgament d'aquest conveni. Les successives transferències s'efectuaran fins completar l'import total. En el cas que finalitzat l'exercici de 1997 no s'haguera completat la total imputació de la quantitat anticipada, s'imputarà en el que reste a l'últim dels lliuraments, procedint-se a la seua total liquidació, i si això no és possible, es procedirà al seu reintegrament o compensació en la forma legalment establerta.  
Les certificacions a què es refereix l'article 47 bis) del Text Refós de la Llei d'Hisenda Pública de la Generalitat Valenciana, seran expedides pels serveis municipals de l'Ajuntament d'Alacant competents per a això.  
Quarta. Desenvolupament i execució de la fase de construcció  
Complertes o realitzades les actuacions corresponents a la fase preparatòria o de projecte, podrà conèixer-se el cost aproximat de la inversió.  
Determinat el cost de la inversió, es concretarà la col·laboració de l'Agència Valenciana del Turisme i de l'Ajuntament d'Alacant mitjançant un conveni singularitzat addicional a aquest conveni i que contemplarà els següents aspectes:  
1. Import total màxim de pressupost d'execució de les obres amb distribució d'aquest per anualitats.  
2. Import màxim a subvencionar per l'Agència Valenciana del Turisme.  
3. Forma de pagament de la subvenció.  
4. Programa general d'execució de les obres.  
Cinquena. Règim pressupostari  
Qualsevol transferència de fons de l'Agència Valenciana del Turisme a favor de l'Ajuntament d'Alacant derivada d'aquest conveni, o dels acords addicionals que es precisen, quedarà subjecta a les normes pressupostàries i financeres que resulten d'aplicació a l'Agència Valenciana del Turisme.  
Sisena. Col·laboració de l'Ajuntament d'Alacant  
L'Ajuntament d'Alacant es compromet a més a prestar, a l'Agència Valenciana del Turisme, la col·laboració que es concreta a continuació:  
1. Prestar tots els plans, informes i documentació tècnica i urbanística que resulte necessari per a efectuar l'actuació conveniada, incloses les connexions a les xarxes de subministrament que resulten pertinents.  
2. Concedir els permisos i llicències i autoritzacions municipals necessàries per a efectuar les actuacions que preveu aquest conveni, sense que això origine majors costos addicionals per a l'Agència Valenciana del Turisme.  
3. Realitzar les gestions tendents a l'obtenció de tots els permisos que siguen necessaris per a efectuar ocupacions temporals de terrenys propietat de tercers.  
4. Col·laborar i facilitar mitjans materials i humans per al millor desenvolupament de les actuacions que preveu aquest conveni.  
5. Col·locar cartells de caràcter informatiu mentre es desenvolupen les obres destacant notòriament la Generalitat Valenciana i l'Agència Valenciana del Turisme.  
6. Executar les actuacions previstes en aquest conveni i els acords singulars que el desenvolupen d'acord amb els projectes i estudis tècnics que es realitzen.  
7. Informar l'Agència Valenciana del Turisme de totes les incidències, modificacions, alteració de terminis, de programa o de calendari que es produesquen.  
8. Expedir, quan finalitzen les actuacions, la corresponent certificació relativa a cadascuna de les fases d'aquest conveni marc en la qual figure el cost total i definitiu de cadascuna d'aquestes.  
Setena. Convenis o acords addicionals de desenvolupament d'aquest conveni marc  
Aquest conveni marc de col·laboració podrà ser objecte de desenvolupament mitjançant acords addicionals de caràcter específic que seran subscrits pel sotssecretari de Turisme de la Presidència de la Generalitat Valenciana, en qualitat de president executiu de l'Agència Valenciana del Turisme, i l'alcalde-president de l'Ajuntament d'Alacant, condicionats a l'existència de crèdit suficient i adequat per a això en el supòsit que comporten obligacions de tipus econòmic.  
Vuitena. Interpretació del conveni  
Qualsevol diferència que puga sorgir en la interpretació, aplicació o vigència d'aquest conveni marc de col·laboració i dels acords singularitzats que en el seu cas el despleguen, serà dirimida mitjançant negociació i comú acord d'ambdues parts.  
Novena. Termini de vigència  
El període de vigència d'aquest conveni marc serà fins l'acabament de les actuacions previstes en aquest o en els acords de desenvolupament. No obstant l'anterior el termini màxim de vigència serà fins el 31 de desembre de l'any 2.001, excepte que per ambdues parts s'acorde la seua pròrroga de mutu acord.   
Desena. Causes de resolució  
1. Pel mutu acord d'ambdues parts atorgants del conveni.  
2. Per l'incompliment de qualsevol de les parts d'aquest conveni o dels acords addicionals de desenvolupament.  
3. Per no destinar la subvenció a la finalitat a què es concedeix.  
4. Per suspensió definitiva de les obres, com també per suspensió temporal durant un termini superior a un any.  
5. Per incompliment de l'obligació de justificar les inversions realitzades amb càrrec a la subvenció, en el termini de sis mesos des de la data en què es produesca cadascuna d'aquestes inversions.  
6. Per falta de dotació pressupostària necessària per a la seua realització així com per la no obtenció dels permisos i autoritzacions preceptives.  
7. En el supòsit de resolució per causa imputable a l'Ajuntament d'Alacant, aquest s'obliga a retornar les quantitats percebudes més els interessos de demora, segons la normativa d'aplicació.  
Llegit aquest document i en prova de conformitat, les parts el signen en el lloc i data indicats.  
El president de la Generalitat Valenciana,  
EDUARDO ZAPLANA HERNÁNDEZ-SORO  
El president executiu de l'Agència Valenciana del Turisme,  
Roc Gregori Aznar  
L'alcalde-president de l'Ajuntament d'Alacant,  
Luis Díaz Alperi